যাত আতলাহ অভিযান

**যাত আতলাহ অভিযান** বা **কাব বিন উমাইয়ের অভিযান** হলো নবি মুহাম্মাদ কর্তৃক প্রেরিত একটি সামরিক অভিযান, যা বনু কুদায়া গোত্র অধ্যুষিত যাত আতলাহ নামক স্থানের উদ্দেশ্যে প্রেরিত হয়। এটি অষ্টম হিজরির রবিউল আউয়াল মাসে সাহাবি কাব ইবনে উমাইয়ের নেতৃত্ব সংঘটিত হয়। এতে মোট ১৫ জন মুসলিম যোদ্ধা প্রেরণ করা হয়, যাদের মধ্যে ১৪ জনই শহিদ হয়ে যান; ফলে অভিযানটি ব্যর্থ হয়। 

## পটভূমি
আধুনিক মুসলিম ইতিহাসবিদ সফিউর রহমান মুবারকপুরি বর্ণনা করেন যে, নবি মুহাম্মাদ গোয়েন্দা সূত্রে খবর পান যে, বানু কুদা‘য়া (কুদা'য়া গোত্র) মুসলিম অবস্থানগুলোর উপর আক্রমণ চালানোর উদ্দেশ্যে বিপুল সংখ্যক যোদ্ধা একত্রিত করেছে। এই সম্ভাব্য হুমকি প্রতিরোধে তিনি দ্রুত পদক্ষেপ গ্রহণ করেন এবং সাহাবি কাব ইবনে উমাইয়ের নেতৃত্বে ১৫ জন মুসলিম যোদ্ধার একটি দল যাত আতলাহ অভিমুখে প্রেরণ করেন।

## অভিযান
কাব ইবনে উমাইর আল-গিফারি ১৫ জন যোদ্ধার একটি ছোট বাহিনী নিয়ে বনু কুদায়া গোত্র অভিমুখে রওনা হন। বাহিনীর গন্তব্য ছিল ওয়াদি আল-কুরার পরবর্তী এলাকা, যা ভৌগোলিকভাবে সিরিয়ার অংশ হিসেবে বিবেচিত হত। এই অভিযানটি মূলত অনুসন্ধান ও প্রতিরোধমূলক ছিল, যার উদ্দেশ্য ছিল শত্রুপক্ষের পরিকল্পনা ভেস্তে দেওয়া এবং তাদের আক্রমণ থেকে মুসলিম ভূখণ্ডের নিরাপত্তা নিশ্চিত করা। দলটি গন্তব্যে পৌঁছে শত্রু যোদ্ধাদের মুখোমুখি হয়। ইসলামি রীতি অনুযায়ী, মুসলিম বাহিনী প্রথমে তাদের ইসলামের প্রতি আহ্বান জানায়। কিন্তু শত্রুপক্ষ তাদের এই আহ্বান প্রত্যাখ্যান করে। ফলে পরিস্থিতি দ্রুত সংঘর্ষে রূপ নেয় এবং উভয়ের মধ্যে তীর বিনিময় শুরু হয়। শত্রুপক্ষ আগে থেকেই প্রস্তুত ছিল এবং তারা দূরবর্তী নিরাপদ স্থানে থেকে তীর বর্ষণ শুরু করে। আকস্মিক ও প্রবল আক্রমণে মুসলিম দলের অধিকাংশ সদস্য শাহাদাত বরণ করেন। ঐতিহাসিক সূত্রে উল্লেখ আছে যে, মাত্র একজন মুসলিম যোদ্ধা বেঁচে যান। তিনি কৌশলে মৃতের ভান করেন শুয়ে ছিলেন। পরে কয়েকজন মুসলমান এসে গুরুতর আহত অবস্থায় তাকে নিজগৃহে নিয়ে যায়। সুস্থ হওয়ার পর (বা আংশিকভাবে সুস্থ হয়ে) তিনি বিস্তারিত ঘটনা নবিকে জানান। ঘটনার বিবরণ শুনে নবি মুহাম্মাদ অত্যন্ত মর্মাহত হন। সাহাবিদের এই করুণ পরিণতি তাঁকে ব্যথিত করে এবং তিনি শহিদদের প্রতিশোধ ও মুসলিমদের নিরাপত্তা নিশ্চিত করার লক্ষ্যে একটি বৃহত্তর সামরিক অভিযান প্রস্তুত করার আদেশ দেন। তবে এটি বাস্তবায়নের পূর্বেই নতুন তথ্য আসে যে, শত্রুপক্ষ নিজেদের অবস্থান ত্যাগ করেছে এবং ছত্রভঙ্গ হয়ে দিগ্বিদিক ছড়িয়ে পড়েছে। তাই পরবর্তীতে অভিযানটি স্থগিত করা হয়। 

## প্রাথমিক ইসলামি সূত্র
প্রাচীন মুসলিম ইতিহাসবিদ ইবনে সাদ বর্ণনা করেন:আল্লাহর রাসুল কাব ইবনে উমাইর আল-গিফারীকে পনেরো জন লোকসহ একটি অভিযানে প্রেরণ করেন। তারা শামের ‘যাত আতলাহ’ নামক স্থানে পৌঁছালে নিজেদের সামনে শত্রুদের একটি বড় দল দেখতে পায়। তারা সেই লোকদের ইসলামের দিকে আহ্বান জানায়; কিন্তু তারা আহ্বানে সাড়া দেয়নি। উল্টো তারা মুসলমানদের ওপর তীর নিক্ষেপ করতে শুরু করে। এ অবস্থা দেখে সাহাবিগণ তাদের সাথে কঠোরভাবে যুদ্ধ করেন। যুদ্ধ এত তীব্র হয় যে, শেষ পর্যন্ত তারা সবাই শহীদ হন। তাদের মধ্যে কেবল একজন গুরুতর আহত অবস্থায় বেঁচে ছিলেন, যিনি শহিদদের মাঝে পড়ে ছিলেন। রাত নেমে এলে এবং চারপাশ ঠান্ডা ও শান্ত হলে তিনি কষ্ট সহ্য করে সেখান থেকে বের হন এবং ধীরে ধীরে চলতে চলতে আল্লাহর রাসুলের কাছে পৌঁছে পুরো ঘটনা জানান। এই সংবাদ শুনে তিনি অত্যন্ত মর্মাহত হন। তিনি তাদের বিরুদ্ধে বাহিনী পাঠানোর ইচ্ছা করেন। কিন্তু পরে তিনি খবর পান যে, শত্রুরা সেখান থেকে অন্য স্থানে চলে গেছে। তাই তখন তিনি আর তাদের পিছু নেননি।

## আরো দেখুন

* মুহাম্মদের নেতৃত্ব ও শাসনব্যবস্থা
* মুহাম্মাদের সামরিক জীবন
* মুহাম্মাদের নেতৃত্বে যুদ্ধের তালিকা

## তথ্যসূত্র
বিষয়শ্রেণী:ইসলামের ইতিহাস
বিষয়শ্রেণী:মুহাম্মাদ কর্তৃক প্রেরিত সামরিক অভিযান